khistorydata/jeongjo-sjw-relations huggingface dataset:
정조 18년
行都承旨徐邁修坐行左承旨閔台爀坐直行右承旨洪義榮坐左副承旨洪仁浩坐右副承旨尹致性坐同副承旨李庚運坐直注書鄭文始拿處一員未差假注書具得魯仕李允謙仕直事變假注書尹濟弘仕
정조 18년
尹致性啓曰來二十五日朝參日次而國忌正日相値頉稟之意敢啓傳曰知道
정조 18년
徐邁修啓曰吏曹判書李致中參判洪明浩參議金履翼昨日政命之下屢勤飭敎再次重推之後連爲催促而謂有情勢終不承膺致使莫重命牌經宿闕外事未前有萬萬未安竝從重推考何如傳曰允
정조 18년
承旨前望單子入之李庚運落點
정조 18년
徐邁修以吏批言啓曰侍從臣父年七十以上人每於歲首抄啓加資而新有應推恩人雖非歲首亦爲抄啓事載在法典矣侍從臣父年七十以上人別單書入之意敢啓傳曰知道
정조 18년
洪義榮以弘文館言啓曰本館下番闕直事甚未安今日政新除授玉堂待下批仍卽牌招入直何如傳曰允
정조 18년
有政吏批判書李致中進參判洪明浩陳疏入啓參議金履翼行都承旨徐邁修進以李鼎運爲大司諫徐有沂爲執義李城輔李益恢爲掌令魚錫齡爲獻納尹益烈爲修撰黃昇源爲禮曹參判
정조 18년
兵批判書具庠參判柳誼參議姜彝正病參知李祉永入直進右副承旨尹致性進僉知單鄭湋以黃昇源曺允遂爲副司直洪樂游爲副司果
정조 18년
事變假注書尹濟弘書啓臣敬奉聖諭馳往傳諭于南部會賢坊部越邊契議政府領議政洪樂性所住處則以爲臣再尋呈告之單伏承封還之命情窮勢蹙縮伏病枕日夜所顒望者惟在天心感燭特垂體諒之恩矣迺者史官臨宣聖諭軫念之盛德敦勉之隆眷逈出常格臣誠驚惶感泣罔知措躬之所第臣情病萬無蹲據之狀悉暴於前後疏啓伏想聖明亦必有俯鑑者矣顧臣危蹙之情蹤不可以時日之稍久有所變動而癃痼之疾轉益添劇膈痞昏眩之症當此換節之際鎭日發作殆無歇時兼以頭面癤腫遍及肢體膿潰相續痛癢不堪坐臥俱妨晝宵叫楚寢食日益減阻神息日益凜綴旬月之內束帶趨造萬萬末由縱無守株之微諒鐵限之大防廟庭肅穆之地趨走拜跪之禮以此病狀無望强力惶阨之極尤無所措謹當於數日間收拾病思更入文字仰請辜恩慢命之誅云矣敢啓傳曰知道
정조 18년
編修官安經心書啓臣敬奉聖諭馳往傳諭于北部觀光坊安國洞契議政府左議政金履素所住處則以爲臣於向徠屢度煩瀆未蒙體諒社門蟄伏惟譴何是俟千萬夢想之外王人儼臨又以賤臣去就曲勤聖念至有待領相造朝同爲出仕之敎奉讀屢回不覺淸淚之被面也第伏念臣之所遭臺言雖與領相略同而領相則元無指的之句語賤臣則拈擧脚病指陳實狀有非涉筆泛論之比而非但此也臣之當遞不遞初不係於人言有無蓋其不稱之實難醫之病有不敢更爲抗顔於朝端而況於數日以來又添寒感宛轉呻楚萬無旬月間起動之望者乎當此玉候新瘳朝野胥慶廟宮展謁行將涓吉之時趨造班聯卽是臣子之常分而以情則如彼以病則如此末由蠢動恩禮逾摯而孤負逾深此殆臣命卒之秋也伏枕隕越不知所達云矣敢啓傳曰知道
정조 18년
洪義榮以禮曹言啓曰太廟秋展謁取稟草記傳曰差勝後更稟事命下矣展謁吉日以何間推擇乎敢稟傳曰卄九以前連値齋日以卄九以後晦初間擇入可也
정조 18년
洪義榮以禮曹言啓曰景慕宮秋展謁取稟草記傳曰差勝後更稟事命下矣展謁吉日以何間推擇乎敢稟傳曰晦初擇吉可也
정조 18년
尹致性以備邊司言啓曰國試事體何等尊嚴而近聞今番照訖試官或於文義之外拈出不當問之事而其他雜褻嘲謔之語全沒謹嚴之意便爲戲謔之場反取多士之侮以駭四方之聽寧不萬萬寒心此而不嚴勘無以尊國體而杜後弊卽令政院捧現告仍令該府拿問各別重勘何如傳曰允不待本司草記近筵聞諸臣所奏試官擧措之駭然甚於草記甚至講生中恥與如許試官對話自書不栍而出去者有之云則廟堂草記可謂後時是豈近日提飭之意乎當該發言不愼貽羞奉命之試官等令政院査出下義禁府嚴問口招重勘以此草記及批旨書付一二所棘圍俾中外多士知有國綱可也
정조 18년
尹致性以兵曹言啓曰內吹螺赤及龍虎營兼內吹等今秋等習角賞格木依啓下別單分等施賞之意敢啓傳曰知道
정조 18년
甲寅八月二十一日辰時上御重熙堂左承旨右承旨入侍時行左承旨閔台爀行右承旨洪義榮假注書李允謙記注官金錫泰金良倜以次進伏訖上曰王大妃殿進御人蔘順氣散停止開結舒經湯自今日一貼式煎入出榻敎上曰推考房承旨入侍出榻敎賤臣承命出傳與左副承旨洪仁浩偕入進伏上曰守禦使李秉鼎罷職之代御營大將兼察牌招聽傳敎出榻敎命書傳敎曰承旨有闕之代前望單子入之待下批牌招察任又命書傳敎曰政官事豈不大關國體乎是豈如彼自劃之事乎況其本事文衡擧條不過兵書之口來分付政官擧行一遵曹中政格文蹟從口傳者是乎從文券者是乎二者之間立落已定且於擧條之批明示弦韋則猶復引義經宿置牌於闕外者萬萬寒心豈可更煩辭敎吏曹諸堂從重推考仍以前牌嚴飭卽令開政又命書傳敎曰凡所謂故事格例云乎須有點畫之可證然後始可發說況筵體何等嚴重奏語尤當審愼則文苑所無之故事曰以有之政曹不載之格例曰以不然庶僚有此錯誤難免輕率之罪況文衡重任乎文苑事端乎近日因此忽作沒緊之葛藤甚至昨夜因政牌深夜酬應事之寒心莫此爲甚大提學洪良浩施以罷職之典以示弗聽無稽之意俾勵無言不謹之戒將擬也遍議時原任文任後通望之說旣發於章疏與奏對若此則銓官將爲回公之備郞乎更有文衡伊筵奏語而重臣卽亦文任之原任則宜有一語自引亦無一言挽止乃敢以二十餘年前庠試考券時魁作人之爲今番試官事不俟詢問唐突煩浼全不識嚴畏之體駭然極矣欲爲嚴處而其時則以待文衡之意姑含垢矣文衡旣處分則兩罪一不勘有關紀綱前文任李秉鼎亦施罷職之典秉鼎筵奏時不爲請推之承宣推考玉堂遞差又命書傳敎曰守禦使之代領相時未出仕待下敎擬入摠戎使之代略言于傳諭更無皁白大關後弊然元戎兼察百勝於該帥亦不過閑局當於領相出仕後差代亦令待下敎擬薦事令廟堂知悉又命書傳敎曰久未敦迫容俟少間期於勉出而後已予旣質言於卿等更豈有他辭乎秋謁在近鼎席當備廟堂重務之多滯姑不暇言卿須知此意更加加意愼攝必須參班後出仕事遣史官傳諭于領相卿之去就惟係領相之出膺遲速然又別般勉出於卿殊欠誠實卿須體予敷心之諭待領相簉朝同爲出仕仍參廟庭之班事史官一體傳諭于左相命退承史以次退出
정조 18년
行都承旨徐邁修坐行左承旨閔台爀坐行右承旨洪義榮坐左副承旨洪仁浩坐右副承旨尹致性坐直同副承旨李庚運坐直注書鄭文始拿處一員未差假注書具得魯仕李允謙仕直事變假注書尹濟弘仕
정조 18년
洪義榮啓曰明日常參經筵取稟傳曰停
정조 18년
傳于尹致性曰左承旨右副承旨入侍
정조 18년
傳于徐邁修曰當直都事他司相換
정조 18년
傳于洪仁浩曰近日閽禁蕩然豈特入直堂郞之罪判堂事極爲駭然甚至入番守門將之病門鑰旣下又請標信尤爲駭然入直兵曹堂郞罷汰當該判堂從重推考
정조 18년
以修撰尹益烈牌不進罷職傳旨傳于洪仁浩曰只推
정조 18년
以典籍韓錫仁朔試射病不進禁推傳旨傳于洪仁浩曰分揀
정조 18년
洪仁浩啓曰大司憲李鼎揆執義徐有沂掌令李城輔持平南履翼兪鉉章在外掌令李益恢未肅拜監察茶時之意敢啓傳曰旣有次對之批旨則雖是齋日豈敢無端不肅以致政院請牌監臺替行茶時乎昨日政除拜兩司不爲出肅人員竝遞差在外者山林外竝許遞政官待開門牌招開政差出
정조 18년
洪仁浩啓曰大司憲執義掌令一員持平二員未差掌令李城輔在外監察茶時之意敢啓傳曰知道
정조 18년
洪義榮以弘文館言啓曰本館下番闕直事甚未安修撰尹益烈旣有只推之命卽爲牌招入直何如傳曰允
정조 18년
尹致性以都摠府言啓曰今日入直內三廳武兼禁軍及軍兵等當爲中日習射而國忌正日相値不得爲之之意敢啓傳曰知道
정조 18년
洪仁浩以義禁府言啓曰前假注書趙台榮南桃浦限己身定配事承傳啓下矣趙台榮全羅道珍島郡南桃浦限己身定配而以承傳內辭意具罪目卽爲發遣府羅將倍道押送配所之意敢啓傳曰知道
정조 18년
吏曹參判洪明浩疏曰伏以臣於銓職豈有一分堪承之望而有除輒膺徒知竭蹶之義早晩僨敗自料已熟果於政席參聞之日乃有文任通擬而及夫臣兄臣良浩筵奏承批之後長僚三銓雖皆引義在臣私義有未敢議到於處義二字而只緣臣之昏眛蔑識但知勸出長僚之例自犯隨衆違傲之失一則臣罪二則臣罪飭敎之下雖不得不冒眛承膺而拊躬循省無面可顯以此情踪實難蹲仍於銓席玆敢短章自列伏乞聖明俯垂鑑諒亟命刊改臣銓任俾安私分仍治臣瀆擾之罪以肅朝綱千萬幸甚云云答曰省疏具悉以此以彼處義非矣本職許遞
정조 18년
甲寅八月二十二日卯時上御誠正閣左承旨右副承旨入侍時行左承旨閔台爀右副承旨尹致性假注書具得魯記注官金錫泰金良倜以次進伏訖上命致性書公事判付訖命書傳敎曰趙台榮所爲極爲痛惡今日始聞之以渠之爲照訖史官政院問以試官犯科之誰某則渠敢錄送姓名已極駭悖況所錄送者無非相反不干之人近來政官此等之習令人不堪嘔逆渠是何人焉敢取捨錄送又焉敢如是排比乎用意甚爲無狀堂后假官之續續點下出於念渠故渠之用意之漸莫逃則出入香案之前將作何許罔測之罪乎早卽區處眞箇念渠故前假注書趙台榮爲先南桃浦限己身定配墨名於承文院圈記堂后假官望記以懲此輩此等之習仍命退承史以次退出
정조 18년
甲寅八月二十二日辰時上御重熙堂右承旨入侍時行右承旨洪義榮假注書李允謙記注官金錫泰金良倜以次進伏訖上曰領相所愼何如義榮曰眩氣苦劇寢食俱減以今病勢與情勢萬無出仕之望矣上曰雖有加於此之情勢固當勉出而況無必可辭之端乎義榮曰求言之際臺疏旣如此則豈敢抗顔出仕乎上曰厥疏何足過引乎上曰照訖試官輩現告何以更捧耶義榮曰昨所捧來人處逐條更問之矣上曰大抵此事無足更問也義榮曰此必有苗脈而其間亦不無增衍敷益之說矣上曰似然矣且爲日稍久無怪其忘却某人之爲某事矣蓋其大文內拈問某字之屬於何韻者此是以文字問難亦何妨也義榮曰聖敎誠然矣命退承史以次退出
정조 18년
行都承旨徐邁修坐行左承旨閔台爀坐右承旨未差左副承旨洪仁浩坐右副承旨尹致性坐直同副承旨李庚運坐直注書鄭文始拿處一員未差假注書具得魯仕李允謙仕直事變假注書尹濟弘仕
정조 18년
徐邁修啓曰自明日至二十六日國忌齋戒正日相値視事頉稟之意敢啓傳曰知道
정조 18년
徐邁修啓曰吏曹判書李致中參議金履翼牌不進推考傳旨及罷職傳旨今方捧入而開政命下之後如是違牌不卽擧行事甚未安判書更卽牌招何如傳曰允
정조 18년
以吏曹參議金履翼牌不進罷職傳旨傳于徐邁修曰只推更爲牌招
정조 18년
徐邁修啓曰吏曹判書李致中參議金履翼再牌不進推考傳旨今方捧入而開政命下之後連事違召終不承膺事體所在誠極未安判書所當更請牌招而係是一日三牌何以爲之敢稟傳曰近日課程卽政官違牌更招啓辭之酬應也此啓辭勿施前牌催促
정조 18년
以吏曹判書李致中再牌不進推考傳旨傳于徐邁修曰更爲牌招
정조 18년
徐邁修啓曰吏曹判書李致中三牌不進推考傳旨今方捧入而開政命下之後如是違牌終不承膺事體所在萬萬未安所當更請牌招而係是一日四牌何以爲之敢稟傳曰更爲牌招
정조 18년
徐邁修啓曰吏曹判書李致中四牌不進推考傳旨今方捧入而特敎申飭之下如是違牌無意承膺事體所在誠極未安所當更請牌招而係是一日五牌何以爲之敢稟傳曰更爲牌招申飭開政
정조 18년
徐邁修啓曰問啓事命下矣問于吏曹判書李致中處則以爲臣以螻蟻賤品猥當千不近之職名日事違召仰煩酬應臣豈不知分義爲重處義爲輕而自來情勢前後無異全無踐歷爲世嘲笑環顧一世無與臣比日前一二行政皆出於迫不得已若以一番肅命自謂出脚有命輒膺揚揚行政其壞廉防而負素心當如何哉以此情踪萬無承膺之望一日之內四違嚴召臣罪至此萬戮猶輕問啓之下益增惶隕惟以速被重勘爲期云矣敢啓傳曰知道出而行政到今更稱情勢揆以事面極不當至不可仍以前牌各別催促使之斯速開政
정조 18년
徐邁修啓曰吏曹判書李致中五牌不進推考傳旨今方捧入而屢度飭敎之下連違召命無意承膺事體所在萬萬未安所當更請牌招而係是一日六牌何以爲之敢稟傳曰旣無別般情勢又爲違牌不念分義處義者極爲寒心從重推考違牌勿捧傳旨
정조 18년
洪仁浩啓曰合辭連日闕啓事甚未安今日政新除授竝卽待下批牌招何如傳曰允
정조 18년
李庚運啓曰吏曹判書李致中特敎嚴飭之下謂有情勢屢度催促無意承膺門鑰已下終不入來揆以事體萬萬未安從重推考何如傳曰此啓辭勿施金虎門仍留各別申飭斯速開政
정조 18년
有政吏批判書李致中進參判未差參議金履翼行都承旨徐邁修進以黃昇源爲吏曹參判尹行元爲大司諫成德雨爲執義崔重圭爲司諫鄭弼祚爲掌令李元八李運行爲持平安策爲獻納韓致應徐有聞爲正言李升運爲副修撰金載瓚爲禮曹判書趙武範爲左尹李羽晉爲兵曹參知鄭晩錫爲吏曹佐郞金孝秀爲兵曹佐郞李𡊠爲宗廟提調鄭昌順爲景慕宮提調兼持平單南履翼嘉義康一鳴今加資憲侍從臣前正言康聖翊父加資事承傳禁府都事南溟學掌樂主簿黃道源相換李聖圭爲大司憲
정조 18년
兵批判書具庠參判柳誼病參議姜彝正入直進參知未差右副承旨尹致性進以鄭忠達柳匡國李尙說鄭信達李尙謙徐有沂韓光植李益恢爲副護軍李鼎揆洪明浩李鼎運魚錫齡兪鉉章南履翼爲副司直金星甲曺喜有爲副司果守門將單李敏植
정조 18년
傳于徐邁修曰昨日見領相書啓又以陳疏爲言相臣疏章何等體重則豈必以已陳之說屢次疊陳乎臺疏句語之二字侵詆似此情地前此迫於敦召而出膺者相府前例不啻昭然如以下敎不以爲然右承宣在院中考出丙申以前起居注則亦可知之相府則一也古之大臣何如是勉承今之大臣何如彼難回於是乎予言之不能見信於大臣可以知之此後何面名之以敦諭與批旨而遣史官乎予言雖不足爲重而古之大臣則因自己所遭若有辭敎之不敢聞者大於此加於彼之處義猶不暇顧而只念體國之義不知有其身今則俗尙反是先自大官亦欲效之自今予之語嘿當如何爲之爲可今番陪班若不備員鼎席其可曰朝廷有君有國乎擇日草記大臣出仕日子知之然後當下批該房知悉
정조 18년
李庚運啓曰臣與右承旨洪義榮伴直矣以其情勢纔已陳疏徑出矣伴直無人右副承旨尹致性所當牌招而拘於廳規不得請牌何以爲之敢稟傳曰牌招
정조 18년
尹致性啓曰卽者義禁府都事來言領議政洪樂性左議政金履素今方待命於金吾門外云係是大臣去就敢啓傳曰知道
정조 18년
尹致性啓曰卽者議政府錄事來言左議政金履素以爲卽伏見傳敎之下政院者萬萬震懍不敢獨爲晏處走伏金吾門外恭俟斧鉞之誅云仍納命召何以爲之敢稟傳曰知道
정조 18년
尹致性啓曰卽者議政府錄事來言領議政洪樂性以爲卽伏見傳敎下者辭旨截嚴有非臣子所敢承聞者萬萬惶懍震剝求死不得走伏金吾門外泥首席藁恭俟斧鉞之誅云仍納命召何以爲之敢稟傳曰粗聞敬大臣之義而有國然後有君有君然後有大臣俄敎欲尊朝廷朝廷尊則敬大臣自在其中近所敦勉非强迫也則昔人何爲而勉膺今俗何爲而反是若非予之見輕於卿等則是卿等之事我不若昔人兩者必居其一安心勿待命俟間卽起視事以陪班之意附奏則亦何必强令今日登筵此意遣史官傳諭仍傳命召左相處又以此傳諭同傳命召一體傳之
정조 18년
尹致性啓曰領議政洪樂性左議政金履素又使錄事來言雖伏承勿待命之敎而臣等全眛古人事君之義自陷罔赦之科荐伏承臣子不敢承聞之敎萬萬震剝直欲卽地溘然而不可得負此罪犯未蒙重勘自同無故晏然附奏尤非臣分之所敢出惶懍罔措伏地涕泣惟願嚴誅之遄降云仍納命召何以爲之敢稟傳曰勿待命事遣史官傳諭仍傳命召
정조 18년
閔台爀以漢城府言啓曰依定式無依無主未葬處分付各部謏訪報來故別單書入而至於有主未葬之類亦令一一知委卽速過葬事申飭各部之意敢啓傳曰知道恤典依例題給而卿等須勿看作例飭着意謏訪俾有實效可也
정조 18년
尹致性以兵曹言啓曰去三月朔堂上武臣朔試射時付試額外內禁衛金憲柱鐵箭三矢俱過一百四十步除職事草記傳曰知道近來宣薦內禁衛六兩之長進可喜金憲柱三矢俱過百四十步雖已除職金植此後更試於朔試射時俱過百五十步各別論賞次草記可也事命下矣今日堂下武臣朔試射時額外內禁衛出身金植更試鐵箭則一矢一百五十步二矢一百五十一步三矢一百五十步入格之意敢啓傳曰金植之三矢俱越一百五十步極爲可嘉秋等試射時更試百六十步次爲先自本曹木六疋熟馬帖代施賞可也
정조 18년
尹致性以兵曹言啓曰今八月二十三日慕華館良中各廳堂下武臣朔試射時都摠府經歷金儀祥都事朴廷宅訓鍊院副正李敏植判官孔賢德主簿南弼壽奉事朴贊郁武臣兼宣傳官李宗蕃柳啓源部將柳煒等俱未滿四中依定式各決棍十度訓鍊院主簿朴東旭柳葉箭二中騎芻一中以矢數計之則雖未滿四十騎芻例有倍劃之規依此例勿爲決棍至於身病及呈辭受由人等退試次姑爲懸頉以入之意敢啓傳曰知道李敏植之地處名武每番未滿四矢極爲駭然降付加出守門將限千巡罰射畢射後兵判更試十巡以其中數草記可也
정조 18년
尹致性以兵曹言啓曰南行部將朴重煥未滿十朔依前例成才間姑爲停試之意敢啓傳曰知道
정조 18년
李庚運以兵曹言啓曰部將朴重煥呈狀內素有風病而竭蹶上京之餘宿症添劇實難供職屢屢乞遞矣今此除職出於軫念濟州人之盛意而渠之實狀旣如此則有難强令察任改差何如傳曰允分付給鋪馬下送可也
정조 18년
尹致性以兵曹言啓曰依下敎承政院習都使令徐德寬決棍十度之敢啓傳曰知道
정조 18년
洪仁浩以刑曹言啓曰照訖講一所試官尹光普移文內新溪幼學崔烜使同縣幼學鄭永柱代講京居幼學洪樂愼使廣州幼學李槢代講京居幼學李睦廣州幼學金宅衡中和幼學金器璜廣州幼學金仁衡竝疊講云二所試官鄭東觀移文內陽城幼學李勉昇瑞興幼學林性善京居幼學李仁鎭竝疊講云監試初試二所試官徐配修移文內水原幼學孫孝達淮陽幼學孫天興京居良人尹弼殷等無照訖帖利川幼學韓㯳持一所照訖帖伊川幼學金得用借佩他人號牌而竝爲闌入陰竹幼學權峻安峽幼學吳處瑊果川幼學韓象瞻俱以挾冊執捉移送云矣取考律文則大典通編內照訖代講者限己身充定水軍借講者杖一百身充水軍疊講者邊遠充軍科場闌入者限己身降定水軍挾冊者停二擧依此律李睦平安道寧遠郡金宅衡慶尙道熊川縣金仁衡金海府金器璜全羅道興陽縣李勉昇扶安縣李仁鎭同福縣林性善咸鏡道洪原縣竝邊遠充軍定配卽爲押送鄭永柱崔烜孫天興尹弼殷金得用韓㯳等令兵曹竝定水軍充定配所亦卽押送權峻吳處瑊韓象瞻等停擧事令禮曹擧行洪樂愼李槢孫孝達等俱是親年七十無兄弟獨身存留養親旣在法典竝收贖勘放之意敢啓傳曰知道照訖講現捉可謂幸不幸監試場中之初日犯科猶屬之三令五申況照訖乎此輩及初日現捉人等嚴加照律收贖終場被捉者無異故犯依草記施行亦宜有加倍之律以示信令之義杖則加杖配則稍遠停擧者加一擧可也
정조 18년
尹致性以刑曹言啓曰依下敎監試初試二所終場被捉人韓㯳金得用等所犯情節更加査實則韓㯳以爲渠以鄕儒初赴京試不知照訖分所之事一所應講後誤入二所云金得用以爲渠果借佩同鄕人申慶植戶牌照訖應講時以渠本名得用錄冊矣帖文則得用之用字誤以周字書給而及其入場時現捉借佩號牌云矣韓㯳則渠以鄕曲愚迷之人未諳分所之規矇然入場容有可恕嚴杖一百懲礪放送金得用則其名字之誤書姑無論借佩申慶植戶牌渠旣自服依前照律施行之意敢啓傳曰知道今番場中略寓以禮齊之之道矣其所犯科之難以闊狹者不過兩人而兩人之中一人又有可恕之端則諸生之能體申飭之意如是突然刮目者萬萬可尙然則豈必以一魚濁海乎金得用各別嚴杖後爲諸生分揀渠一人罪犯之意特爲徵贖行會該道臣令地方官聚會邑儒撻以記之俾知今番處分可也
정조 18년
洪仁浩以義禁府啓曰農圃次知內官白喜章分揀事承傳啓下矣咸鏡道三水府遠地定配罪人白喜章卽爲放送事分付該道道臣之意敢啓傳曰知道
정조 18년
禁府啓目照訖講一所試官洪秀晩二所試官丁若鏞金熙朝朴吉源等原情云云傳旨內辭意出問目反覆嚴問則其所納供專事吞吐終不直陳所當請刑是白乎矣曾經侍從勿爲請刑載在大典通編上裁何如判付啓此亦國試則體貌之尊嚴果何如而堂堂黌舍濟濟學士案對做聖之書口道侮聖之言外此諸般鄙悖不屑之發問觀於渠等一二事自首他可反三彼遐外多士之初入京者認爲朝廷名士皆若此論其辱命焉逭重勘大抵朝乏法拂之矜式人皆厭斁於繩檢諧謔遂成弊習彈評不及官師往往年少才銳者不掩伎倆於稠會其在砭愚訂頑之義不可無嚴處金熙朝之供不覺掩耳洪秀晩之招亦甚駭聽與朴吉源之初不首實可謂將無同亟竝放之田間先從語孟庸學俾勤三餘之工期有必剛必明之效爲旀丁若鏞段置亦難獨免以次律奪其告身爲旀口招法例一從囚言雖不刪削句節而熙朝悖語若鏞弄作不卽嚴禁致塵香案判堂從重推考諸堂亦爲推考爲良如敎又啓目向前鄭文始亦文牒去來自有定規而全眛格式致壞體統揆以事體殊涉可駭以此照律何如判付啓依允又啓目明川前府使梁成龜鏡城前判官朴瑞源矣本府議啓內昨年飭敎不啻申嚴而莫重祭享所用魚藿不謹裝載竟致臭載之境揆以法意誠極痛駭竝只以此照律罪各狀七十收贖告身盡行追奪徒一年半定配私罪奉敎定配則非故犯竝只削職放送爲良如敎
정조 18년
尹致性以義禁府言啓曰時囚罪人洪秀晩丁若鏞金熙朝朴吉源等口招公事判付內洪秀晩金熙朝朴吉源竝放之田間丁若鏞奪其告身事命下矣洪秀晩金熙朝朴吉源等竝放之田間丁若鏞告身盡行追奪放送之意敢啓傳曰知道
정조 18년
右承旨洪義榮疏曰伏以臣父伏承嚴敎萬萬震懍今方胥命於金吾在臣私義不敢晏然在直玆敢忙陳短章徑出禁扃伏乞聖明亟命遞改臣職以安私分仍治臣擅離之罪以肅朝綱千萬幸甚云云踏啓字
정조 18년
甲寅八月二十三日卯時上御重熙堂都承旨入侍時行都承旨徐邁修假注書具得魯記注官金錫泰金良倜以次進伏訖上命邁修讀公事書判付上曰推考房承旨入侍出榻敎賤臣承命出傳與洪仁浩偕入進伏命仁浩書回啓判付訖仍命退承史以次退出
정조 18년
行都承旨徐邁修坐行左承旨閔台爀坐行右承旨金履成坐直左副承旨徐榮輔坐直右副承旨尹致性坐同副承旨李庚運坐注書鄭文始拿處一員未差假注書具得魯仕李允謙仕直事變假注書尹濟弘仕
정조 18년
傳于尹致性曰傳香承旨馳詣懿陵奉審摘奸以來
정조 18년
傳于金履成曰左承旨入侍
정조 18년
承旨前望單子入之金履成徐榮輔落點
정조 18년
兵曹參知前望單子入之洪仁浩落點
정조 18년
吏曹口傳政事以崔時淳爲兵曹佐郞
정조 18년
傳于閔台爀曰近因嶺南奉使之行仰述先朝故事取見贈判書金玏朝京時欽賜大學衍義及先朝丙寅御覽後宣賜鄕本衍義及御製御詩此豈一人一家之私寶哉予於敬玩之餘又宣新印大學一部蓋大學爲衍義之源頭亦出於仰述之一端尤可奇異者天朝之欽賜在於萬曆壬寅先朝之宣賜鄕本在於丙寅兩寅旣相符矣今年甲寅活印三經四書而世宗朝鏤銅爲活字在甲寅予之重鑄印經又在於是歲適於此時又頒此經四寅又相符尤豈不奇異略提此意書之卷首謹賡先朝御詩還其主家聞玏之後先朝雖被補官之恩而其後未爲云待窠訪其孫補官忠定公權撥當中廟盛際設賞花之宴於慶會樓也隨身之近思錄遺於席底宴畢撤其席得其書獻之聖祖命還于撥至今傳以爲美談先朝徵覽訖賜鄕本一件書其事以識之予今又取見摩挲自覺起感疇昔予在春邸也聞先正李文純有手訂之心經袖珍從其後孫之爲僚屬者求見之事蹟相似而兩書爲表裏輪翼以心經一本宣賜記實於卷首而橃之孫亦曾補官近不甄用云亦令該曹待窠一體調用以寓追述尊賢樂利之思
정조 18년
以右承旨金履成牌不進推考傳旨傳于李庚運曰更爲牌招
정조 18년
以大司憲李聖圭牌不進推考傳旨傳于徐榮輔曰更爲牌招
정조 18년
以大司諫尹行元持平李運行牌不進罷職傳旨傳于徐榮輔曰只推更爲牌招
정조 18년
以尹光普鄭尙愚尹悌東等囚單子傳于李庚運曰比之金熙朝輩可謂薄物細故分揀放送
정조 18년
徐榮輔以備邊司言啓曰惠堂及舟橋堂上以草記差出事命下矣惠廳堂上判中樞府事李命植漢城判尹趙宗鉉舟橋堂上戶曹判書沈頤之差下使之察任何如傳曰允
정조 18년
領議政洪樂性左議政金履素箚曰伏以臣等俱以無似猥忝三事之列不識事君之禮全眛進退之節屢勤嚴旨荐承不敢聞之敎惶懍震剝五內崩迫泥首席藁泣血俟勘聖度天大不惟不加之罪更遣史官口宣聖諭責敎備至辭旨截嚴承膺與否促令知入至於聖候妨攝湯劑勿議之諭尤非臣子所敢承聞者萬萬罔措他不暇顧敢以承命之意冒死附奏拚棄義分破壞廉防無復餘地臣等之罪至此而尤合萬殞伏念臣等雖極不忠無狀亦具一段秉彝豈不知王言之重自陷罔赦之科而至若二字之敎尤係人臣之極罪死不足贖則雖緣半夜倉卒控訴路阻晏然奉承退還私次而爲人臣而犯此罪犯承此嚴敎不伏常憲冒居具瞻則君綱臣分其將掃地無餘臣等於何藉手以事君父亦何抗顔以對朋僚哉達宵戰灼窮無所歸未蒙嚴勘之前莫非臣等蹙伏俟譴之日不避瀆擾之誅疾聲號籲於天地父母之前伏乞聖明亟降威罰重勘臣等前後辜慢之罪以爲大官方命蔑分者之戒焉云云答曰省箚具悉卿懇卿等亦知予意之援據事必欲勉出而後已然猶固執太過至有昨日匪怒之諭而始出節拍得不涉嫌於坐要乎大抵近俗如是也故卿等從俗之擧終歸於虧分此予所以深慨於卿等者遂事不必更提朝像自此底定以私以公亦云甚幸又其可以昨下責備之敎復尋辭箚乎卿等安心視事仍傳曰此批答遣史官傳諭惠廳緊務舟司重任不可一味瘝曠領相則昨夜勞攘旣多今日難以引接將任外緊窠以廟堂草記差出事一體傳諭
정조 18년
甲寅八月二十四日辰時上御誠正閣左承旨右副承旨入侍時行左承旨閔台爀右副承旨尹致性假注書李允謙編修官安經心記注官金良倜以次進伏訖上曰左副承旨入侍出榻敎賤臣承命出傳與左副承旨洪仁浩偕入進伏命書公事判付台爀曰同罪未敍人隨卽提稟事曾有定式矣前參議朴宗甲旣以蕩滌敍用而前佐郞洪受浩乃是同罪故敢此仰達矣上曰一體敍用可也出擧條命退承史以次退出
정조 18년
甲寅八月二十四日辰時上御重熙堂左副承旨入侍時左副承旨洪仁浩假注書具得魯編修官安經心記注官承膺祚以次進伏訖上命仁浩讀公事書判付訖命書榻敎曰未肅拜兵曹郞廳改差令該曹口傳差出又命書榻敎曰承旨前望單子入之待下批牌招察任又命書傳敎曰未肅拜兵曹參議許遞前望單子入之待下批牌招察任仍命退承史以次退出
정조 18년
行都承旨徐邁修坐行左承旨閔台爀坐行右承旨金履成坐左副承旨徐榮輔坐右副承旨尹致性坐直同副承旨李庚運坐直注書鄭文始病一員未差假注書具得魯仕直李允謙仕事變假注書尹濟弘仕
정조 18년
藥房提調徐有防副提調徐邁修啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道
정조 18년
尹致性啓曰備邊司郞廳來言今日賓廳日次而國忌正日相値不得來會云矣敢啓傳曰知道
정조 18년
尹致性啓曰禁衛將官來言今日本營軍兵日次私習云矣敢啓傳曰知道
정조 18년
徐榮輔啓曰抄啓文臣課講明日爲之事命下矣何承旨進去乎敢稟傳曰左副承旨進去
정조 18년
徐邁修啓曰禮曹判書金載瓚吏曹參判黃昇源除拜後過三日不爲出肅依定式竝推考警責仍卽牌招察任何如傳曰竝許遞
정조 18년
傳于徐榮輔曰左副承旨入侍
정조 18년
有政吏批判書李致中進參判未差參議金履翼進行都承旨徐邁修進以趙宗鉉爲大司憲柳焵爲大司諫尹序東爲執義沈鏗爲獻納洪秉臣爲正言尹行直爲副修撰具㢞爲知敦寧李集斗爲禮曹參判徐有臣申大升爲典醫監提調洪受浩爲兵曹正郞尹昌离爲典籍李宜夏爲順懷墓守衛官朴葵顯朴尙默爲崇寧殿參奉金尙集爲右參贊沈煥之爲同成均
정조 18년
兵批判書具庠病參判柳誼病參議姜彝正入直進參知李祉永病右副承旨尹致性進副護軍成德雨副司直李聖圭洪義榮尹行元李羽晉安策尹悌東副司果徐有聞同知金仁喆以上竝單付
정조 18년
以大司憲趙宗鉉牌不進推考傳旨傳于李庚運曰許遞
정조 18년
以執義尹序東獻納沈鏗等牌不進罷職傳旨傳于李庚運曰許遞
정조 18년
以照訖講一所試官洪大協任希存二所試官鄭東觀丁若鏞李相璜等拿處傳旨傳于李庚運曰多日鎖院可敵在囚之苦分揀在囚試官宜無異同亦令該府分揀放送後草記
정조 18년
以照訖講二所史官李相璜拿處傳旨傳于李庚運曰史官異於試官分揀
정조 18년
以照訖講三所試官柳師模拿處傳旨傳于李庚運曰生疎所致豈比於史官乎分揀
정조 18년
尹致性以備邊司言啓曰今番監試時一二所應辦所分遣本司郞廳連爲摘奸則一所監試官科外責入貽弊多端監臺之任卽所以兼察此等之弊而身自犯科極爲可駭當該監試官爲先罷職拿問嚴勘何如傳曰允
정조 18년
尹致性以兵曹言啓曰來九月十月當上番騎兵二百五十名依定式本曹點考後仍令該曹襦衣題給之意敢啓傳曰知道今見謄啓者來當之上番中有嶺南騎兵而又問於禁御兩營則自今十月至來正月皆慶尙左右道軍云今年穡事雖未出場大槪優劣庶可領略兩湖畿甸之最甚處豈曰無之猶不可與嶺南比同嶺之被旱諸邑不待年分已諒民勢與其過時知委莫如先期之爲便本曹及兩營上番嶺南軍爲先竝令退番事分付更待年分狀啓限麥秋仍停當否令廟堂草記可也
정조 18년
尹致性以義禁府言啓曰照訖講一所試官尹光普尹悌東洪秀晩二所試官朴吉源金熙朝鄭尙愚等竝拿問處之事傳旨啓下矣尹光普尹悌東鄭尙愚等今方待命卽爲拿囚洪秀晩朴吉源金熙朝等前以他罪竝放之田間而洪秀晩下去京畿積城地朴吉源下去陽川地金熙朝下去楊州地依例發遣府羅將竝拿來何如傳曰若有他罪拿問之命雖定配更拿取招而洪秀晩等已勘之罪重於未問之事拿來還送之際徒煩不緊文書取招一款竝勿論可也
정조 18년
尹致性以義禁府言啓曰在囚試官宜無異同亦令該府分揀放送後草記事命下矣時囚罪人鄭文始分揀放送之意敢啓傳曰知道
정조 18년
甲寅八月二十五日卯時上御誠正閣藥房入診入侍時藥房提調徐有防副提調徐邁修假注書李允謙記注官金良倜承膺祚檢校直閣南公轍醫官柳光翼金孝儉金光國周命新白聖逸李周憲吳仁豐丁希泰以次進伏訖有防曰日間聖體若何上曰一樣矣有防曰王大妃殿氣候何如上曰近得差勝之效矣有防曰惠慶宮氣候何如上曰癤候尙未快復伏悶有防曰湯劑姑待數日後有更進之敎矣醫官旣已待令診察後以前方更爲煎入爲宜也上曰今則已秋涼不必更進也上曰王大妃殿手部附貼藥更爲議定可也聖逸曰五仙膏加減製之附貼似好矣上曰五仙膏材料以何加減耶聖逸曰本方則半夏南星生薑等物而加之以大黃調製也上曰大黃何爲加入聖逸曰南星極其溫製故以大黃調製爲宜也上曰以此製入可也命書傳敎曰昨政除拜諸臺又多違牌導之進身猶復却顧何也不欲入來者不必强之違牌諸臺遞差山林外三司在外未肅拜未署經人亦爲許遞旣有右相擧條之批不可一日任其瘝曠兩司未差之代政官牌招開政以在京無故人差出待下批牌招察任上曰右承旨右副承旨入侍出榻敎賤臣承命出傳與行右承旨金履成右副承旨尹致性偕入進伏命書傳敎曰格例不然又値齋日除非特敎俱難闊狹云監試姑未出榜鄕儒必多滯留陞試明日勿拘設行亦勿以四抄爲拘一依初抄例廣取事分付上曰右副承旨馳詣懿陵奉審摘奸以來命退諸臣以次退出
정조 18년
甲寅八月二十五日辰時上御重熙堂左副承旨入侍時左副承旨徐榮輔假注書李允謙記注官金良倜承膺祚以次進伏訖上命書傳敎曰更思詞訟重任數遞可悶大司諫柳焵仍任秋官之任其代今日政更爲差出待下批一體牌招命退承史以次退出
정조 18년
行都承旨徐邁修坐行左承旨閔台爀坐直行右承旨金履成坐左副承旨徐榮輔坐右副承旨尹致性坐同副承旨李庚運坐直注書鄭文始病一員未差假注書具得魯仕李允謙仕直事變假注書尹濟弘仕
정조 18년
金履成啓曰明日常參經筵取稟傳曰停
정조 18년
金履成啓曰日次儒生殿講小科初試出榜後更稟事命下矣以何日爲之乎敢稟傳曰秋謁以前大小殿座姑不爲之還宮日更稟食堂到記例自取稟日至殿講日爲之今番則自今日至殿講前一日夕食堂次次捧置事分付
정조 18년
傳于徐榮輔曰課講入侍
정조 18년
傳于徐榮輔曰軍士房承旨入侍
정조 18년
傳于閔台爀曰今番七夕製儒生試官未見入眼之作適因抄啓文臣課講以其試題使之應製矣其中識解題意形容經旨裒然爲奪袍之手者卽此作也稔知自來實才而燭刻立就動有考據足可謂近日之雅奏希音如許醇正之體裁若不別示嘉奬何以矯俗正趨箋二下兵曹佐郞崔光泰兒馬一匹賜給
정조 18년
閔台爀啓曰咸鏡監司金華鎭狀啓永興濬源殿雨漏處修改令該曹稟旨分付事纔已啓下矣本曹判書未差次堂例不得擧行云判書有闕之代政官牌招開政差出待下批仍卽牌招察任何如傳曰允
정조 18년
有政吏批判書李致中進參判未差參議金履翼行都承旨徐邁修進以黃昇源爲吏曹參判具㢞爲大司憲尹羽烈爲執義任希存爲獻納洪樂游爲副校理安策爲修撰李𡊠爲禮曹判書李在學爲判尹
정조 18년
兵批判書具庠進參判柳誼參議姜彝正病參知李羽晉入直右副承旨尹致性進以韓光綮李復永爲知事趙尙鎭爲副摠管洪錫疇爲慶熙將李宜秀爲訓鍊副正李克孝爲宣傳官金錫彬爲武兼尹序東爲副護軍金載瓚趙宗鉉黃昇源沈鏗爲副司直朴崙壽李升運嚴思勉爲副司果
정조 18년
以大司憲具㢞牌不進推考傳旨傳于尹致性曰許遞
정조 18년
以執義尹羽烈獻納任希存牌不進罷職傳旨傳于尹致性曰許遞
정조 18년
以京畿監司徐龍輔狀啓長湍府權鎭星査事覈實登聞事傳于徐榮輔曰査問之命一則爲其或涉於干和一則爲其伸理其含冤觀此狀本益覺未覺大抵訟官之因營題一次訊推自是常事設或邂逅致死此而加罪於訟官以今頑俗婾習孰肯爲訟官乎然本事則反於是者有之權鎭星之訟理旣非可殺罔赦之罪則鎭星之爲累代獨身有幾箇寡女其情境之最窮絶惻爲四民中尤無告訟官亦必知之則杖之猛歇與違式不違式姑捨是又無論獄中之遘癘與杖毒暑節滯囚至于踰朔者抑何意思雖見權哥老母之垂死殘喘匍匐哀乞之狀猶不聽施竝與保放而不卽爲及聞幾絶之奇始許保授於渠家竟致物故於數日者又何意思人命何等至重刑獄何等審愼而究其處事之擧措一言以蔽之曰不仁甚矣況鎭星之死雖有間於用意故殺其爲使之死訟官焉敢辭乎又雖非使之死聞其情境見其情狀而旣刑之又囚之以至於因其事結果其爲不仁甚於用意故殺甚於使之死若使如許訟官倖逭當被之律則四民之惸惸擧將懷籲天無從之冤而死者鬱轖之恨亦何以解也長湍前府使徐有和卽令該府拿囚嚴問其所犯之不仁捧口招以聞考法嚴繩俾爲宣和伸枉之一助
정조 18년
以慶尙監司趙鎭宅狀啓雨澤農形事傳于閔台爀曰嶺南民事夙宵不能弛心而旬後雨澤旣未浹洽間發蟲災痒稼非細言念嶺民寢食奚安卿之行部當在何間俵災之際務從審愼才有飭諭而催科當前徵賦不遠尤甚處豈無隨問濟活之策乎切勿預加畏怯轉而之他續當別遣按廉之行先從民間安堵與否考其勤慢以此爲道伯守宰之黜陟各自着念毋或泛忽卿於巡到也將此回諭停轡曉告仍又書揭坊里俾有恃無恐之實效昨夜適因上番騎兵點考草記思之兵曹騎兵及禁御兩營上番軍本道則來頭一當爲先與他道換番其後各當之仍停與否卿於年分狀啓詳量論理啓聞事回諭
정조 18년
金履成以禮曹言啓曰太廟秋展謁取稟草記傳曰卄九以前連値齋日以卄九以後晦初間擇入可也事命下矣展謁吉日令日官全宗周推擇則今八月二十九日拘忌三十日吉來九月初一日初二日俱吉初三日拘忌初四日吉初五日拘忌初六日吉初七日初八日國忌齋戒正日相値初九日初十日俱有拘忌云以何日定行乎敢稟傳曰秋謁又不可踰此月而來月卽先朝誕辰之月也朔朝亦好晦初兩日中臨時當下敎以此知悉可也
정조 18년
金履成以禮曹言啓曰景慕宮秋展謁取稟草記傳曰晦初擇吉可也事命下矣展謁吉日令日官全宗周推擇則今八月二十九日拘忌三十日吉來九月初一日初二日俱吉初三日拘忌初四日吉初五日拘忌初六日吉初七日初八日國忌齋戒正日相値初九日初十日俱有拘忌云以何日定行乎敢稟傳曰當於廟謁同日爲之以此知悉可也
정조 18년
李庚運以兵曹言啓曰今日摘奸各門之際敦化西挾門守門將白思祖無端離次故依例發牌進來欲加申飭則擧止駭悖言辭不恭擅離直所已極駭然壞損體統尤無餘地似此眛例犯科之類不可無懲礪之道令該府拿問處之何如傳曰允
정조 18년
李庚運以兵曹言啓曰本曹草記來九月十月當上番騎兵襦衣題給事傳曰知道今見謄啓者來當之上番中有嶺南騎兵而又問於禁御兩營則自今十月至來正月皆慶尙左右道軍云今年穡事雖未出場大槪優劣庶可領略兩湖畿甸之最甚處豈曰無之猶不可與嶺南比同嶺之被旱諸邑不待年分已諒民勢與其過時知委莫如先期之爲便本曹及兩營上番嶺南軍爲先竝令退番事分付更待年分狀啓限麥秋仍停當否令廟堂草記可也事命下矣慶尙道來十一月十二月當上番騎兵仁同三名義城七名尙州二名善山三名開寧二名退番事該道左右兵使處分付之意敢啓傳曰允
정조 18년
徐榮輔以御營廳言啓曰因兵曹騎兵點立草記傳曰知道今見謄啓者來當之上番中有嶺南騎兵而又問於禁御兩營則自今十月至來正月皆慶尙左右道軍云今年穡事雖未出場大槪優劣庶可領略兩湖畿甸之最甚處豈曰無之猶不可嶺南比同嶺之被旱諸邑不待年分已諒民勢與其過時知委莫如先期之爲便本曹及兩營上番嶺南軍爲先竝令退番事分付更待年分狀啓限麥秋仍停當否令廟堂草記可也事判下矣依傳敎本廳來十月十一月當上番慶尙右道五哨軍兵爲先退番之意別關分付於該道道帥臣處而莫重宿衛各處如不自京營排番輪直則勢將以嶺南之次湖南軍兵換番星火知委以爲及期點立之地而未承換番徵召之敎何以爲之乎敢啓傳曰換番下敎之不得爲之者湖南民勢猶未詳知一道之內亦當有優劣嚴飭道臣卽爲發送以其所見使之狀聞而回下之前勢將遲滯所以闊狹進退之方論理草記可也
정조 18년
李庚運以御營廳言啓曰以本廳十月十一月當上番嶺南軍依傳敎爲先退番其代何以爲之事草記傳曰換番下敎之不得爲之者湖南民勢猶未詳知一道之內亦當有優劣嚴飭道臣卽爲發巡以其所見使之狀聞而回下之前勢將遲滯所以闊狹進退之方論理草記可也事批下矣十月十一月當慶尙右道五哨軍兵退番之意別關分付於道帥臣處而如待知委湖南道臣參以年事民情歸一狀聞後始定換番徵停當否則八九月當上番軍替放之限當在十月初一日其間事勢難以周旋如欲以附近他道換徵則亦有番次徑庭之弊十月十二月當則依前停番時例以訓局軍兵磨鍊輪直之外恐無他道而京軍替直事係不輕恭俟上裁之意敢啓傳曰然則以訓局軍替代可也
정조 18년
徐榮輔以禁衛營言啓曰兵曹騎兵點立草記傳曰知道今見謄啓者來當之上番中有嶺南騎兵而又問於禁御兩營則自今十月至來正月皆慶尙左右道軍云今年穡事雖未出場大槪優劣庶可領略兩湖畿甸之最甚處豈曰無之猶不可與嶺南比同嶺之被旱諸邑不待年分已諒民勢與其過時知委莫如先期之爲便本曹之兩營上番嶺南軍爲先竝令退番事分付更待年分狀啓限麥秋仍停當否令廟堂草記可也事命下矣依傳敎來十月當爲始退番事本道監兵使處卽爲知委而在前如此之時他道軍兵進番已有前例當次黃海道五哨軍兵進番徵召何如傳曰黃海道中延海白則勿徵可也
정조 18년
徐榮輔以禁衛營言啓曰本營鄕軍進番草記批旨內黃海道中延海白則勿徵可也事命下矣今此本營徵番軍中海州白川則無上番之軍延安只有十七名部司標下故依傳敎不爲徵召其餘十月當三番前部後司屬黃海道五哨軍兵來九月二十五日京中逢點依例準二朔立番而依前定奪每抄以一百名磨鍊其餘一百三十五名竝資保收布上送之意本道監兵使處卽爲知委何如傳曰允
정조 18년
李庚運以義禁府言啓曰長湍前府使徐有和卽令該府拿囚嚴問其所犯之不仁捧口招以聞考法嚴繩事命下矣徐有和時在京畿豐德地卽爲發遣府書吏拿來何如傳曰允
정조 18년
甲寅八月二十六日卯時上御熙政堂抄啓文臣課講入侍時左副承旨徐榮輔同副承旨李庚運假注書李允謙記注官金良倜承膺祚以次進伏訖上曰試官行禮試官原任提學金憙直提學徐龍輔抄啓文臣金近淳等以次入就位引儀唱行禮上曰抄啓文臣拜禮各別申飭爲之鞠躬拜跪一如禮節可也上曰崔光泰吳泰曾亦爲待令事分付賤臣承命出傳上曰開講近淳進講上曰汝以少年登第値此講登此筵則於汝家大有光焉汝固當識解文義一倍他人以對前席之問而今此所奏全不見解此非忝先而何汝則卽爲出去問諸一家長老及親知中有識者趁來月二十日更爲待令可也得魯進講純通上曰汝能見解若此甚爲嘉尙汝不以今番純通爲滿足益加着念也取善進講上曰汝則殆同故人穉子也第文義全不開弦此豈成說乎汝則五日一次式就問於今日登筵大臣趁來月念間更爲待令可也俊輔等以次進講後命書傳敎曰承旨房仍左承旨爲禮房左副爲軍士房命退諸臣以次退出
정조 18년
甲寅八月二十六日午時上御重熙堂軍士房承旨京畿監司同爲入侍時左副承旨徐榮輔假注書李允謙記注官金良倜承膺祚京畿監司徐龍輔以次進伏訖上命書榻敎曰進御加減逍遙散一貼煎入又命書榻敎曰新除授臺諫待下批牌招察任命書傳敎曰今日課講抄啓文臣具得魯之純通於俱不之間可謂超衆特賜上弦弓一張命退諸臣以次退出
정조 18년
行都承旨蔡弘履坐直行左承旨李集斗坐行右承旨洪義榮坐直左副承旨朴聖泰坐右副承旨尹長烈坐同副承旨李東稷坐注書鄭文始病一員未差假注書具得魯仕李允謙仕直事變假注書尹濟弘仕
정조 18년
李庚運啓曰明日常參經筵取稟傳曰停
정조 18년
傳于李庚運曰待漏之承宣廳坐太晩以致仕進座目書入之遲滯旣有逬退之飭敎其敢晏然在職乎諸承旨一竝許遞
정조 18년
傳于李庚運曰承旨前望單子入之差代間南所衛將假承旨差下
정조 18년
傳于李庚運曰東所衛將假承旨差下
정조 18년
傳于李庚運曰入侍命下已久東所衛將又不卽待令亦爲汰去差代
정조 18년
傳于李庚運曰北所衛將假承旨差下
정조 18년
傳于李庚運曰假承旨入侍命下之後久留臺廳然則與臺諫酬酢乎萬萬駭然假承旨爲先汰去五衛將之代令該曹口傳差出
정조 18년
兵曹口傳政事以崔秉敎蔡顯一爲五衛將
정조 18년
兵曹口傳政事以徐榮輔爲副司直
정조 18년
以左副承旨韓晩裕牌不進罷職傳旨傳于李庚運曰許遞
정조 18년
傳于李庚運曰承旨前望單子入之待下批牌招察任
정조 18년
承旨前望單子入之鄭大容林濟遠李羽晉洪義浩李昌會兪漢寧落點
정조 18년
傳于洪義浩曰承旨房仍兵刑換房
정조 18년
洪義浩啓曰三司諸臣有稟達事來詣閤外請對矣傳曰事旣妥帖何以請對知入
정조 18년
以三司更爲請對啓辭傳于洪義浩曰爾等傳於承宣承宣捧而置其處此後爾等豈可疊傳承宣豈可疊却乎不爲葛藤而事旣妥帖何敢以聯箚冒禁來呈而因禁不捧則又何敢一紙之未承批竝與他啓而不捧乎批答之不捧萬萬駭然設欲處義承批後引避亦可又何敢請對乎請對煩稟承旨推考爾等爲先從重推考合啓前啓批答卽爲傳之更勿煩稟可也
정조 18년
洪義浩啓曰三司諸臣雖伏承特推之命而末端兩啓未徹之前決不敢退去承批更爲冒萬死求對矣傳曰不爲承批豈有如許分義承批然後當處分斯速承批後退去
정조 18년
傳于洪義曰今日酬應何如而爲承旨者不知爲難臺諫以不爲處分爲定而如許凡庸之承旨其可置之六仙之列乎在院承旨一竝逬逐江干之外其代前望單子入之待下批牌招察任
정조 18년
傳于洪義浩曰西所衛將假承旨差下
정조 18년
傳于洪義浩曰俾伸一番廉隅亦可左承旨與違牌承旨許遞不卽入來承旨遞差前望單子入之待下批牌招察任
정조 18년
承旨前望單子入之沈煥之李鼎德金載翼金啓洛落點
정조 18년
金載翼啓曰新除授行都承旨沈煥之以前任綾州牧使方在解由未出中何以爲之敢稟傳曰勿拘
정조 18년
金載翼啓曰新除授同副承旨李鼎德時在慶尙道慶州地斯速乘馹上來事下諭何如傳曰在外承旨竝許遞前望單子入之待下批牌招察任
정조 18년
承旨前望單子入之蔡弘履洪義榮李秀夏李思祚韓晩裕落點
정조 18년
蔡弘履啓曰新除授承旨李秀夏年限已過何以爲之敢稟傳曰勿施
정조 18년
承旨前望單子入之趙尙鎭洪聖淵金履翼李儒慶閔昌爀姜彝正落點
정조 18년
洪聖淵啓曰新除授都承旨趙尙鎭以前任尙州牧使方在解由未出中何以爲之敢稟傳曰勿拘
정조 18년
洪聖淵啓曰新除授承旨姜彝正方在罷散中何以爲之敢稟傳曰勿施
정조 18년
傳于洪聖淵曰未肅拜承旨許遞而未差之代前望單子入之待下批牌招察任
정조 18년
承旨前望單子入之朴聖泰李集斗李東稷尹長烈落點
정조 18년
傳于尹長烈曰三司事萬萬駭然臺啓批答使之更傳則乃敢作碎首之狀於閤門石隅又敢手執所脫之帽立呵導於前高唱出闕外朝房云者豈有如許擧措乎然不欲深治旣有設言且況旣出之臺諫勢難無牌還入竝許遞雖無此臺諫承批何臺不可爲乎前望單子入之待下批牌招察任
정조 18년
三司前望單子入之執義李周顯持平高宅謙鄭宅東正言李聖輪校理姜儐修撰趙弘鎭副修撰鄭履綏落點
정조 18년
洪義榮啓曰新除授校理姜儐方在罷散中何以爲之敢稟傳曰敍用移除持平卽爲牌招
정조 18년
兵曹口傳政事以柳載河李寅英爲五衛將
정조 18년
以徐有和囚單子傳于洪義榮曰卽爲開坐嚴問捧口招獄體至嚴無敢雜以私酬酢一從囚供捧入若或欺隱限直招嚴刑以謝死者之冤禁府擧行萬一泛忽自判堂以下難免重勘以此嚴飭
정조 18년
傳于洪義榮曰徐有和嚴問得情後禁府堂上持文案來待
정조 18년
假承旨啓曰判義禁洪秀輔同義禁李漢豐林蓍喆趙鎭寬持時囚罪人徐有和草供來待矣傳曰入侍
정조 18년
以時囚罪人徐有和口招草供傳于洪義榮曰所謂捧招自其發語之辭以至中間歷陳無非傳敎旨意外游辭渠是何人無嚴至此名以王府口招無難捧之無難書之入徹於筵席讀奏之時國體所在萬萬寒心使之嚴飭拿來嚴覈得情者卽渠處事之不仁一款而渠之所對則反是橫說豎說拖及於沒緊不干之條件胡然則發明之談胡然則輸款之說也渠罪旣非必死之罪則曰有曰無從實直告嚴命之下但當怵畏而已又敢以自歸用意等語汗漫揷入然則權哥之事渠果用意故殺乎渠以幺麽武夫若知一分高厚之義焉敢放恣乃爾渠之供招若畢看徒添渠死罪此所以勿令繼讀者也今日紀綱雖曰掃地如渠者敢若是乎事猶近於傅會而昨下査啓之命黝雲四集若將下雨及今初供再供之捧入也凄風忽緊日光透露此必冤氣愈結於刑政之太寬無論如此如彼人命所係在所服念囚吏悖習尤宜痛懲此供辭勿施赴坐諸臺推考罪人徐有和當限直招嚴刑期於得情而後已爲先具格嚴囚施威取招以聞
정조 18년
李東稷以兵曹言啓曰本曹草記額外內禁衛出身金植鐵箭三矢一百五十步入格事批旨內金植之三矢俱越一百五十步極爲可嘉秋等試射時更試百六十步次爲先自本曺木六疋熟馬帖代施賞可也事命下矣依傳敎金植處木綿六疋施賞之意敢啓傳曰知道
정조 18년
洪義榮以義禁府言啓曰前承旨李羽晉洪義浩金啓洛金載翼等逬逐江干之外事命下矣李羽晉洪義浩金啓洛金載翼等逬逐江干之外之意敢啓傳曰知道
정조 18년
洪義榮以義禁府言啓曰京畿監司徐龍輔啓本內鄭濂本以邑底居生之人難免出入官府之跡而雖以衙門咆喝歷階呈狀等事觀之常時頑濫可以推知而係是前銜朝官其罪狀令有司稟處事啓下矣鄭濂時在京畿長湍地云依例發遣府羅將拿來何如傳曰允
정조 18년
禁府啓目監試初試一所監試官李龍柱原情云云傳旨內辭緣泛稱遲晩刑推得情何如判付啓嚴飭之之下臺監冒犯萬萬痛駭各別重勘以草記照律以聞不禁之試官亦爲推考爲良如敎又啓目守門將白思祖原情云云傳旨內辭緣泛稱遲晩刑推得情何如判付啓除刑推議處爲良如敎
정조 18년
右議政李秉模箚曰伏以近日臺閣之事何爲而壞盡至此也人臣之義只當各盡己分之所當爲而已外此商量都不可計較此意臣於向筵略有仰奏仍請賓對不參諸臺之罪而竊又自念廟堂臺閣自是相可否之地廟堂之失臺閣斥之臺閣之過廟堂言之互相資益互相鍼砭要其歸趣同趨於一心王室則此實治朝之氣像設官之規模也臣妄附斯義退至賓廳招致三司之吏以筵奏餘意反復分析俾通於新除之三司爲是目下大論彼此之所同情非敢或參涉指揮於三司之言議也區區此心庶幾見諒而伊後兩司除拜非止一再而一例違牌視作故常未知諸人以殿下隨違隨遞謂可苟幸挨過而然耶繩愆糾謬固臣子之常分而雖在敵以下有諸己而後可以求諸人無諸己而後可以非諸人況於至尊至嚴之地曾不盡吾之分乃反仰屋私嘆於事無奈而計無所出耶天下百千萬事有物則必有則雖雷霆在上嶺海在前豈無可循之則當行之路哉臣則以爲近日擧世所謂事無奈計無出者其罪當墨也雖然此皆如臣無似忝居大僚望不足以見重於世言不足以見孚於人之致伏乞聖明先勘臣罪賓對後違牌諸臺亦施譴削之典以警一世焉臣方爲臣身愧恧爲諸臺慨嘆奚暇敢及於衮闕而隨除隨違雖諸臺之罪隨違隨遞亦豈非殿下之過擧乎天怒震疊竄逐相繼則猶可有理奪之道而隨違隨遞有若謾應而謾接則聽聞日狃其流之憂將不知稅駕之所以殿下聖明何不念及於此也更願罪其玩愒無曠其官使四聰達而大義伸千萬幸甚云云答曰省箚具悉卿懇臺諫事旣於院新啓有下敎者矣卿之因此引義過矣附陳事尤過矣嚴法之變爲漫應者由於尊臺閣重言路而時措之有不得不然者卿須安心視事仍傳曰此批答遣史官傳諭
정조 18년
行左承旨林濟遠疏曰伏以臣本以鳧鴈之跡一任馬牛之呼踽踽獨行落落難合無情之謗積遭吹覓率口之談間被捏合上而所仰恃者聖明而已下而所自信者臣心而已雖猥叨謬恩冒玷顯塗而默檢生平臣亦不自知其何以致此畢竟狼狽固已自料乃者堂疏四字之斥左思右量求說不得遂歸之於一番橫逆言之旣無所據則處之亦有其道苟使臣看作大段遭罹定爲十分處義則適足以實言者之虛假而亦非古人不屑之義也區區愚見本自如此際又銀臺除命適在於閱月焦灼之時得廁近列頻承睿候亦係微忱之所不已無理之詆不欲屢引不竢之義未暇三思遂不免顚倒而出向日聖批中白地勒加不欲較絜云者天日果燭之矣知臣者或恕其心不知臣者必論其跡臣之不見知於世久矣亦安得終免也果然大僚之筵斥律之以廉防二字大僚亦豈深意於其間似不過論臣去就之粗跡而止耳雖然廉防之於有國所關不輕此而放倒餘無可論所可自悼者臣雖百無一似至於進退辭受之節粗聞古義稍欲自礪庶幾不至忘廉喪恥之歸者卽臣平日素所自勉而一遭出脚萬事負心直令人羞愧欲死而不可得也噫人言等耳處義同也而由前則全沒着落只付之一笑由後則有關防範乃受焉而再拜臣之去就於是乎始大決矣千萬不自意屛伏恧蹙之中又伏承承宣之命聖恩每煩記念微衷益切惶愧補籬之羊往雖無及傷弓之鳥來猶可戒瞻望修門惟有感涕之汍瀾而已玆敢略入文字冒瀆崇嚴伏乞聖慈天地父母俯諒情懇亟賜鐫削仍命選部勿復檢擬以重淸朝四維之治不勝幸甚云云答曰省疏具悉責備必無深意勿辭行公
정조 18년
大司諫李益運司諫崔重圭掌令鄭弼祚持平李運行李元八校理權坪正言韓致應洪秉臣修撰尹益烈副修撰尹行直等箚曰伏以嗚呼殿下今日又何爲而過擧也十五字刀割臺閣便屬權減合啓殆同束閣環東土億萬含生之倫忍戴一天腐心痛骨如不欲生者于今五箇月矣向當憫旱之日洞闢不諱之門又因端揆之奏俾開進身之路義理屬復明之會凶賊有可討之期傳敎之下莊誦感激今日三司竭蹶詣臺而承宣則故令逬出啓辭則特敎留置乃使無識一武夫抵死牢拒終不入啓不意聖明之世有此非常之擧也殿下旣使之進身忽使之杜口眞所謂欲其入而閉其門也是殿下欺臣等也欺朝廷也臣等殿下之孺子也獨不念常視毋誑之戒乎況莫嚴者義理也莫急者徵討也爲今日三司者捨此莫嚴莫急之第一等懲討義理而更何所藉手乎此臣等所以沬血飮泣生死向前不得請則不知止者而所謂假承宣謂有下敎當面手受旋踵躑退捧置院廳不卽入徹只令他啓之承批臣等相顧愕眙益不勝憂慨之至臣等之今日詣臺專爲此啓而殿下則曰姑捨汝所言所欲當言而惟上敎是從促令聽批又於求對之批至有妥帖之敎此尤臣等之所莫曉也五行刀割臣等衷情崩迫不敢緩聲冒死求對尙靳兪音憂憤弸中益難按住玆敢相率聯籲伏願聖明淵然深思幡然開悟末端兩啓竝許捧入亟允臣等之請使禍本永絶王章獲伸焉云云答曰具箚具悉箚啓求對之一時煩聒旣駭然況於妥帖之後豈敢若此乎
정조 18년
甲寅八月二十七日辰時上御重熙堂假承旨入侍時假承旨洪澤淳假注書具得魯記注官金良倜承膺祚以次進伏訖上命書公事判付訖仍命書榻敎曰進御加減逍遙散一貼煎入仍命退承史以次退出
정조 18년
甲寅八月二十七日酉時上御熙政堂金吾堂上入侍時假承旨姜周昌假注書李允謙記注官金良倜承膺祚判義禁洪秀輔同義禁李漢豐林蓍喆趙鎭寬以次進伏訖上命賤臣讀時囚罪人徐有和草供讀未訖上曰不必盡讀也所謂草供全不從實直招渠之所犯惟是不仁一款而所供吞吐旣有嚴問之命則卿等之不能嚴覈寧有如許國綱乎卿等今卽開坐更爲嚴問取招以聞也命金吾堂上先退蓍喆進前曰殿下何爲而有此今日之過擧也三司之必欲懲討此是秉彝同得之情也臺啓之今日始發尙云晩矣而亦可謂鳳鳴朝陽矣法禁至嚴末乃封置之古今天下寧有是乎臣雖非言官而此是人得而討之者則寧可顧出位之嫌乎惟今徐有和事眞所謂安問狐狸也臣誠願亟從三司之請捧入已發之啓焉殿下聖學高明亦豈不商量於此箇義理乎上曰予豈得已而不已也予於此事但談笑而道之也予豈曰學識高明而權而得中不害爲時措之義予則曰予之平生學力盡於是矣卿勿復言也命周昌書傳敎曰出去諸承旨爲先遞差前望單子入之待下批牌招察任又命書榻敎曰未肅拜五衛將改差卽令該曹口傳差代使卽省記命賤臣書傳敎曰今日適以南所衛將爲假承旨入侍而酬應至於侵夜而諸司公事之判付及傳敎榻敎之承書皆能精書擧行之際應口輒對其人也亦甚精明聞是吉州武人云益知人才之不係遐邇貴卑假承旨姜周昌相當窠更爲調用事分付銓曹命退承史以次退出
정조 18년
行都承旨沈煥之在外行左承旨林蓍喆未肅拜行右承旨申大謙未肅拜左副承旨李思祚未肅拜右副承旨徐配修未肅拜同副承旨朴宗甲未肅拜注書鄭文始病一員未差假注書具得魯奉命出去李允謙仕直事變假注書尹濟弘仕
정조 18년
洪義榮以都摠府言啓曰今日入直內三廳武兼禁軍及軍兵等中日習射請出標信傳曰知道
정조 18년
洪義榮啓曰玉堂備員間視事頉稟之意敢啓傳曰知道
정조 18년
洪義榮啓曰持平姜儐旣入闕中謂有情勢不爲傳啓直爲出去事甚未安推考警責何如傳曰允昨夜入來承批之後批答書頒事旣出場而忽於今日詣臺之後稱以情勢直自臺廳無端出去云詣臺臺臣之無避徑出事未前聞況所謂情勢聞是未徹之疏云臺臣從何得見至於如是處義乎臺臣事極爲寒心不可推考而止其委折問啓李東稷啓曰昨夜入來承批之後批答書頒事旣出場而忽於今日詣臺之後稱以情勢直自臺廳無端出去云詣臺臺臣之無避徑出事未前聞況所謂情勢聞是未徹之疏云臺臣從何得見至於如是處義乎臺臣事極爲寒心不可推考而止其委折問啓事命下矣問于持平姜儐處則以爲臣於昨夜欲爲求對而更鼓已深臣退俟朝房又詣臺求對之際玉堂趙弘鎭送示疏草槪曰或者臺臣不善周旋至請譴削蓋事出蒼卒迫於嚴命生疎所致恭承舊啓之例批至於三司合新啓旣無批旨之下者以臣初不及參之單臺曾何敢擅自承批乎言出意外惶隕震剝徑出闕外乃有承宣之請推致勤問啓之嚴命伏地俟罪云矣敢啓傳曰疏語則曰以或者疏草則示於當者又何其顚錯之甚乎當該玉堂先遞其職下義禁府處之臺臣別無所失雖欲避嫌疏未下旣見其疏豈可晏然眞實可尙推考勿施以示弦韋之政可也
정조 18년
行都承旨臣蔡弘履行右承旨臣洪義榮左副承旨臣朴聖泰右副承旨臣尹長烈同副承旨臣李東稷啓曰噫嘻昨日捧置之啓卽臣子碎首必爭之事也旣傳之啓閼而不徹使莫重大論未免相持於中間臺臣則謂以已傳而不爲持去承宣則迫於嚴命而莫敢捧納遺置空廳以至經宿此何景色此何擧措考諸往牒實所未聞求之啓體果有是否殿下欲以此爲無痕妥帖之方而此啓未徹之前恐無究竟之日而徒歸過中之擧是豈臣等所仰望於聖明者哉國體之損傷公議之拂菀當復如何臣等職在出納目見無前之事固當卽地呼籲仰請兪音而昨値深夜瀆擾是懼今始相率冒煩伏願殿下更加三思昨日留置兩啓卽命捧入特賜允從以伸王章以光聖德焉答曰卿等遞差
정조 18년
傳于洪義榮曰向者下敎還收之前所以承宣冒入求對之啓不可但以分義言絲綸異於辭敎雖不索言論其所犯合被重典然其時在外任者有之在竄謫者有之區別處分亦涉不可只使屛退俟勘矣昨日求對承旨一竝削職其中其時在外人勿論
정조 18년
傳于李東稷曰承旨前望單子入之待下批牌召察任
정조 18년
承旨前望單子入之沈煥之林濟遠李義弼徐榮輔韓晩裕兪漢寧落點
정조 18년
兪漢寧啓曰副校理洪樂游受由修撰安策副修撰鄭履綏在外玉堂上下番俱空事甚未安未差之代政官牌召開政差出待下批仍卽牌召以爲推移入直之地何如傳曰允
정조 18년
有政吏批判書李致中參判黃昇源進參議未差左副承旨韓晩裕以申大升爲大司憲尹㬦爲大司諫柳雲羽爲司諫李基恒爲掌令鄭來百爲獻納李允行爲正言徐有聞爲校理韓光植爲副校理李相璜爲修撰尹弘烈爲戶曹參判徐邁修爲禮曹參判李庚運爲兵曹參知
정조 18년
兵批判書具庠病參判柳誼入直進參議洪仁浩病參知李庚運未肅拜同副承旨兪漢寧進以崔重圭鄭弼祚爲副護軍以徐邁修鄭大容趙尙鎭閔台爀李集斗金履成尹致性李思祚李昌會李庚運李鼎德李儒慶李益運權坪李運行李元八爲副司直以尹益烈尹行直韓致應洪秉臣洪述祖爲司果
정조 18년
傳于兪漢寧曰發遣吏郞諸執事淸齋與否摘奸以來
정조 18년
傳于韓晩裕曰當該院啓坐直承旨一竝遞差
정조 18년
傳于兪漢寧曰違牌承旨與右承旨許遞與未差之代前望單子入之
정조 18년
兵曹口傳政事以徐榮輔爲司直
정조 18년
承旨前望單子入之李思祚林蓍喆申大謙朴宗甲徐配修落點
정조 18년
兪漢寧啓曰新除授承旨竝卽牌招推移入直何如傳曰允
정조 18년
以慶尙監司趙鎭宅狀啓薦新進上石榴限內不得封進惶恐待罪事傳于兪漢寧曰勿待罪事回諭
정조 18년
兪漢寧以弘文館言啓曰新除授修撰安策時在京畿加平地副修撰鄭履綏時在平安道馬馬海權管任所經筵入番事緊請竝斯速乘馹上來事下諭傳曰依啓
정조 18년
韓晩裕以奉常寺都提調提調意啓曰祭享所用秋等中脯三百四十貼八條八月二十七日畢造而所入牛隻爲五十首春等不足條三十八貼三條加造而所入牛隻爲五首合爲五十五首矣進上看品中脯二貼依定式封進之意敢啓傳曰知道
정조 18년
韓晩裕以奉常寺都提調提調意啓曰秋等新造中脯今已畢造矣宗廟景慕宮來月朔享爲始以新造脯封進之意敢啓傳曰知道
정조 18년
兪漢寧以兵曹言啓曰卽接集春門入直哨官河龍珠手本則集春門內樹一枝爲風雨所折落於舊築宮墻上瓦子十餘張脫落云令紫門監待晴卽爲修改而其在愼重之道不可疎忽晝察夜巡之意分付該營何如傳曰允
정조 18년
兪漢寧以兵曹言啓曰卽接西所衛將洪澤淳牒報則明禮門東邊內宮墻一間半許因後苑松木一株顚仆至於頹落云爲先令紫門監以杻把子及長木堅實圍排把守軍則金虎門入直軍十名除出限修築間嚴加守直之意分付何如松木則待晴依例斫去之意敢啓傳曰知道
정조 18년
兪漢寧以兵曹言啓曰卽接東所衛將柳載河牒報則內弓房後造山東邊橡木一株今日因風折傷云待晴依例斫去之意敢啓傳曰知道
정조 18년
兪漢寧以兵曹言啓曰卽接廣智營入直哨官金宗赫手本則拱北門內檜樹一株因風顚仆於西邊新築墻上瓦子一間許脫落云令紫門監待晴修改而其在愼重之道不可疎忽晝察夜巡之意分付該營何如傳曰允
정조 18년
韓晩裕以備邊司言啓曰頃因傳敎前禮判處分傳敎及鄕儒勿觀京試之行會勿施與否不來委折關問諸道矣卽見咸鏡監司金華鎭平安監司金思穆忠淸監司李亨元慶尙監司趙鎭宅全羅監司李書九黃海監司李泰永江原監司李勉兢牒報則俱以爲鄕儒勿觀京試之行會勿施事禮曹啓下關文下來後星火關飭於各邑各邑所報內關文到付日一一知委於校院及坊曲果無一儒生不聞之弊而或取試邑之便近或因裹糧之爲難赴鄕者多而赴京者少此則自前已然非由於不聞知委之致而逐邑關問之際日子自爾遲滯今始枚報云矣敢啓傳曰知道
정조 18년
韓晩裕以都摠府言啓曰今日入直軍兵等中日習射事標信啓請命下矣雨勢如此不得爲之之意敢啓傳曰知道
정조 18년
兪漢寧以訓鍊都監言啓曰因兵曹草記拱北門內檜木一株因風顚仆於西邊新築墻上瓦子一間許脫落處廣智營軍八名將校一人率領限修改間晝察夜巡之意敢啓傳曰知道
정조 18년
兪漢寧以御營廳言啓曰集春門南邊宮墻蓋瓦壓傷處晝察夜巡事自兵曹草記矣集春營入直軍五名將官率領限修改間晝察夜巡之意敢啓傳曰知道
정조 18년
韓晩裕以義禁府言啓曰時囚罪人李龍柱原情公事判付內以草記照律以聞事命下矣李龍柱傳旨內科外責入貽弊多端監臺之任卽所以兼察此等之弊而身自犯科極爲可駭拿問嚴勘罪取考律文則大明律制書有違條有曰凡奉制書有所施行而違者杖一百大典通編推斷條有曰犯私罪杖一百決杖告身盡行追奪雜令條有曰王府決杖者代以金贖矣李龍柱杖一百收贖告身盡行追奪放送何如傳曰允如有功議各減一等可也
정조 18년
韓晩裕以義禁府言啓曰李龍柱杖一百收贖告身盡行追奪照律草記批旨內如有功議各減一等可也事命下矣李龍柱九代祖曙翊戴功臣德源君九寸親云功議各減一等杖八十收贖奪告身三等之意敢啓傳曰知道
정조 18년
領議政洪樂性領中樞府事蔡濟恭判中樞府事朴宗岳左議政金履素判中樞府事金憙右議政李秉模等箚曰伏以臣等卽見昨日三司聯箚始得詳其傳啓求對顚末相率愕然直欲無訛朝廷之無臺閣今幾月矣幸而昨日三司奮然直前於衆所逡巡之餘毅然自立於荐降嚴敎之下寸紙之春秋旣傳一脈之倫綱不墜可謂不負聖朝培養之功快勵一世囁嚅之習惟此一着大强人意而殿下乃反摧抑之遞改之不少留難聯箚所謂欺臣等欺朝廷不幸近之豈意聖明之世復有此過擧也合啓中諸賊孰非沬血之討而此啓未徹則與無啓同三司雖同被誅戮豈可獨承他批於此啓未徹之前乎秋來日候晴佳被旱各穀庶有西成之望朝野欣欣莫不相賀以宸誠之仰格夜來旣風以雨憂在𧏮稼竊恐仁愛之天以是而警我殿下也天人相與之際豈不大可懼哉凡於此論擧朝同之擧國同之三司者特不過以擧朝擧國所同之情書之於啓徹之於上前而已況臣等忝居大官寧忍以啓之徹不徹謂是三司之事而袖手傍觀不之疾聲仰籲乎伏願聖明亟令喉舌之臣捧入封置之啓仍收昨日求對三司遞差之命使大東衣冠之列無陷於禽獸之域則庶幾雲日淸朗百穀庸成以殿下不以得雨弛心之德何不愓然而改圖也臣等憂惶抑塞語不能裁文不能成惟願恕其罪而採其言焉云云答曰省箚具悉卿等之懇三司之不得請喉院之不得請者卿等又如是論陳其說明切以予待卿等之心豈不欲言下卽諾而予之所執自有參倚者存一時之過擧其弊小萬世之垂範其益大況故紙旣傳則不可謂不傳啓具書未徹則亦不可謂不停啓而所可幸者筵席更不聞其啓朝紙又不書其事此非出場而何妥帖而何諸臺擧措駭然甚矣豈可無處分乎卿等須知此意仍傳曰此批答遣史官傳諭